בית החולים הערבי אל-אהלי

בית החולים הערבי אל-אַ֫הְלִי (בערבית: المستشفى الأهلي العربي, בתרגום חופשי: בית החולים העממי הערבי. מכונה גם: المستشفى المعمداني, תעתיק: אל-מֻסְתַ֫שְׁפַא אל-מַעְמַדַ֫אנִי, תרגום: בית החולים הבפטיסטי) הוא בית חולים בעיר עזה ברצועת עזה. המטה שלו ממוקם בשכונת זייתון בדרום העיר (סמוך לכיכר פלסטין), ומנוהל על ידי הכנסייה האפיסקופלית בירושלים . בית החולים, שנוסד ב-1882, נחשב לאחד מבתי החולים העתיקים בעיר.

היסטוריה 
בית החולים, שפועל מאז 1882, נוסד על ידי חברת המיסיון של הכנסייה האנגליקנית. מאוחר יותר נוהל בית החולים בין 1954 ל-1982 על ידי הנציגות הרפואית של הכנסייה הבפטיסטית הדרומית, אז נודע כבית החולים אל-מעמדאני (בערבית: المستشفى المعمداني). מאז 1980 מנוהל בית החולים על ידי הכנסייה האפיסקופלית בירושלים , והוא נתמך על ידי ארגוני צדקה בין-לאומיים כגון Embrace the Middle East.

בשנת 1977 היו בבית החולים 75 מיטות אשפוז. בשנים 1982-1988 היו בבית החולים 54-60 מיטות אשפוז. כן היו בבית החולים מעבדה, מכון רנטגן, בית מרקחת, מרפאת עיניים, מרפאת שיניים, מכון פיזיותרפיה, מרפאה למחלות נשימה, מחלקת יולדות וחדר מיון.. מספר מיטות האשפוז עלה בשנת 1989 ל-67 ובשנת 1991 הגיע ל-80. בשנת 2000 היו בבית החולים 70 מיטות אשפוז. 

בגלל היותו בית חולים פרטי, שאין בו עמדת אבטחה של צה"ל, רוב פצועי האינתיפאדה הראשונה ברצועת עזה הגיעו אליו לקבלת טיפול רפואי. בין דצמבר 1987 לפברואר 1989 קיבלו בבית החולים 3199 פצועי האינתיפאדה טיפול. בית החולים אל-אהלי גם נחשב לנקי יותר ומצוייד יותר מבתי החולים האחרים ברצועה.

מלחמת חרבות ברזל 
ב-14 באוקטובר 2023 נפגע המרכז לטיפול בסרטן של בית החולים מהפצצות, כשארבעה אנשי צוות נפצעו ונגרם נזק קשה לשתיים מהקומות העליונות שלו. מחלקות הממוגרפיה והאולטרה סאונד של בית החולים נפגעו בצורה הקשה ביותר.

הפיצוץ בבית החולים 

כעבור שלושה ימים, בערב 17 באוקטובר, אירע פיצוץ בחצר בית החולים שבה שכנו אלפי עקורים כתוצאה מהמלחמה. לטענת חלק מהמקורות הפלסטיניים, פיצוץ זה הוביל למותם של 200–500 פלסטינים ולפציעתם של יותר מ-600 אחרים. אולם לפי דיווחים פלסטיניים אחרים, מדובר בעשרות הרוגים. החמאס הטיל את האחריות לפיצוץ על ישראל ועל חיל האוויר הישראלי, ואילו דובר צה"ל ושירות הביון הביטחוני הקנדי הכריזו כי הפיצוץ הוא תוצאה של שיגור כושל של רקטות על ידי הג'יהאד האסלאמי הפלסטיני. כמו כן, נטען כי באירוע לא נהרגו יותר מ-50 אנשים.

קישורים חיצוניים

הערות שוליים 

אל-אהלי
זייתון